Det oplyser Facebook i en mail til Fyens Stiftstidende. Intet er nævnt om, hvad der vil blive fortalt ved seancen, og Facebooks kommunikationschef i Norden, Peter Münster, som avisen har været i kontakt med, har ingen yderligere kommentarer forud for pressemødet, oplyser han.

Allerede først i oktober kunne Fyens Stiftstidende og fyens.dk baseret på oplysninger fra blandt andet danske og udenlandske erhvervsregistre afsløre, at Facebook står bag forberedelserne til et stort datacenter på en 500.000 kvadratmeter stor grund i erhvervsområdet Tietgenbyen i udkanten af Odense.

På det tidspunkt var vagter og de første gravemaskiner kort forinden rykket ind på området, men Facebook ville kun bekræfte, at firmaet havde kig på Odense og afviste, at der var truffet nogen endelig beslutning.

Få dage senere kunne avisen baseret på anonyme kilder fortælle, at det britiske entreprenørfirma Mace, der ifølge avisens oplysninger skal bygge for Facebook, allerede var til stede med folk i Odense, og at Mace desuden var ved at oprette kontor på Vestre Stationsvej.

Siden da er området i Tietgenbyen blevet hegnet ind med over seks kilometer hegn, og i november skrev vi i Fyens Stiftstidende, at en stor transformatorstation er ved at blive opført i tilknytning til Facebook-grunden, hvilket Facebook i øvrigt selv bekræftede.

Midt i december kom en bekræftelse fra Facebook på, at firmaet havde købt grunden i Tietgenbyen af Odense Kommune for 68 millioner kroner, og kort før jul kom det frem, at rekrutteringsfirmaet Randstad søgte folk "til opførelsen af et stort datacenter i Odense for en større international technology-virksomhed.